আচমকা ভূমিকম্প! পর পর আফটারশক! মাঝরাতে হুলুস্থুল কাণ্ড

ওয়েব ডেস্ক: মাঝরাতে ভূমিকম্প (Earthquake)। একের পর এক কম্পনে কেঁপে উঠল উত্তর ভারতের (North India) বিস্তীর্ণ এলাকা। ন্যাশনাল সেন্টার ফর সেসমিলজি (National Centre for Seismology) সূত্রে জানা গিয়েছে, বৃহস্পতিবার রাত ১টা ৯ মিনিটে সিকিমে (Earthquake In Sikkim) প্রথম কম্পন অনুভূত হয়। এর উৎসস্থল ছিল গালসিং এলাকায়, যা ভূপৃষ্ঠ থেকে মাত্র ১০ কিলোমিটার গভীরে। রিখটার স্কেলে কম্পনের মাত্রা ছিল ৪.৫।

প্রথম কম্পনের মাত্র ছ’মিনিটের মধ্যেই ফের কেঁপে ওঠে গ্যাংটক সংলগ্ন এলাকা। এরপর গ্যাংটক, মঙ্গন, নামচি-সহ সিকিমের একাধিক অঞ্চলে ধারাবাহিকভাবে আফটারশক অনুভূত হয়। শুক্রবার ভোর পর্যন্ত মোট ১২ বার আফটারশক হয়েছে বলে জানা গিয়েছে। তবে কোনও ক্ষেত্রেই প্রথম কম্পনের মতো তীব্রতা দেখা যায়নি। স্বস্তির বিষয়, এখনও পর্যন্ত সিকিমে কোনও ক্ষয়ক্ষতির খবর মেলেনি।

আরও পড়ুন: মেঘালয়ের কয়লা খনিতে ভয়াবহ বিস্ফোরণ! মৃত ১০

সিকিমে শুরু হওয়া এই কম্পনের প্রভাব ছড়িয়ে পড়ে উত্তর ভারতের অন্য রাজ্যগুলিতেও। শুক্রবার সকাল ৭টা ৩২ মিনিটে উত্তরপ্রদেশের গোন্ডায় ৩.৭ মাত্রার ভূমিকম্প হয়। তার ১৬ মিনিটের মধ্যেই উত্তরাখণ্ডের বাগেশ্বর এলাকায় ৩.৪ মাত্রার কম্পন অনুভূত হয়। পাশাপাশি তিব্বত এবং চীনের জিনজিয়াং প্রদেশের কিছু অংশেও কম্পন লক্ষ্য করা গিয়েছে। যদিও কোথাও মারাত্মক কোনও ক্ষতির খবর নেই।