মায়ানমারে ফের ভূমিকম্পের তীব্র আফটারশক, রিখটার স্কেলে মাত্রা ৫.১

ওয়েবডেস্ক: শুক্রবার ভয়াবহ ভূমিকম্প হয় মায়ানমারে। কিছুক্ষণের ব্যবধানে তীব্র আফটার শক কাঁপিয়ে দিয়েছিল। তারপর থেকে একের পর এক আফটার শক হয়েই চলেছে মায়ানমারে। রবিবার ফের আফটার শক অনুভূত হল মায়ানমারে। তারও কেন্দ্রস্থল মধ্য মায়ানমারের মান্দালয়ের কাছেই। রিখটার স্কেলে যার মাত্রা ৫.১। তাতে নতুন করে আতঙ্ক ছড়িয়েছে। নেতাজি সুভাষচন্দ্র বসুর স্মৃতি বিজড়িত মান্দালয়ে এখন শুধুই অসহায় ছবি। ভারত সরকারের উদ্ধারকারী দল কাজ করছে।

শুক্রবার ৭.৭ মাত্রার ভূমিকম্পে বিধ্বস্ত হয় প্রতিবেশী মায়ানমার। সঙ্গে ৬.৭ মাত্রার তীব্র আফটার শক বিপর্যয় ডেকে আনে। যার কেন্দ্রস্থল ছিল মান্দালয়ের কাছে। ওই কম্পনের তীব্রতা এতো বেশি ছিল যে ১ হাজার কিলোমিটার দূরে থাকা ব্যাংককেও কাঁপিয়ে দেয়। ভারত, চীন, বাংলাদেশেও ভূকম্পন অনুভূত হয়। ওই ভূমিকম্পে ইরাবতী নদীতে ব্রিটিশ আমলের আইকনিক ব্রিজ ভেঙে পড়ে। ভেঙে পড়ে বহু বিল্ডিং। সুইমিং পুলের জল বহুতলের মাথায় চড়ে যায়। মিনি সুনামির চেহারা নিয়েছিল। রাস্তায় চওড়া ফাটল দেখা যায়। এখনও পর্যন্ত সরকারি হিসেবে মৃতের সংখ্যা ১৬০০ ছাড়িয়েছে। আশঙ্কা মৃতের সংখ্যা অনেক বাড়তে পারে। প্রাণহানি হয়েছে ব্যাংককেও। শনিবারও আফটার শক অনুভূত হয়েছে। তারই মধ্যে এদিনের এই তীব্র আফটারশকে উদ্বিগ্ন মায়ানমারবাসী। কেন টানা এই ভূমিকম্প হচ্ছে তার খোঁজ চালাচ্ছেন ভূতাত্ত্বিকরা।

আরও পড়ুন: মায়ানমারে ‘অপারেশন ব্রহ্মা’! উদ্ধারকাজে কী কী সাহায্য ভারতের?